b"\n_START_ARTICLE_\nCarles de Valois V d'Angulema\n_START_SECTION_\nBiografia\n_START_PARAGRAPH_\nVa cr\xc3\xa9ixer a la cort francesa on va gaudir dels favors d'Enric III de Fran\xc3\xa7a, el seu oncle. El 1586, va esdevenir abat de La Chaise-Dieu. El 3 de juny de 1589 va heretar de la seva \xc3\xa0via Caterina de M\xc3\xa8dici, el comtat d'Alv\xc3\xa8rnia que comportava igualment els comtats de Clermont-en-Beauvaisis, de Lauraguais, de Carcassona, i d'Alais. _NEWLINE_Carles es va involucrar el 1604 en una conspiraci\xc3\xb3 contra Enric IV de Fran\xc3\xa7a muntada per la seva germanastra, Caterina de Balzac d'Entragues, amant del rei, que havia concebut ressentiment envers aquest despr\xc3\xa9s d'una promesa de matrimoni no complida. Volia fer recon\xc3\xa8ixer els drets al tron del seu fill gran, Gast\xc3\xb3 Enric, nascut abans que el delf\xc3\xad Llu\xc3\xads. L'1 de febrer de 1605 fou condemnat per decret del parlament a tallar-li el cap, per\xc3\xb2 la seva pena fou commutada per pres\xc3\xb3 perp\xc3\xa8tua. Fou empresonat a la Bastilla recobrant la llibertat el 26 de juny de 1616 gr\xc3\xa0cies al do de gents de la reina-mare Maria de M\xc3\xa8dici, la mare del jove Llu\xc3\xads XIII de Fran\xc3\xa7a. Durant aquest temps la seva tia Margarida de Valois li va guanyar un plet, i va recuperar el 1606, per decisi\xc3\xb3 del Parlament, els dominis que havia rebut el 1589:  el comtat d'Alv\xc3\xa8rnia, el de Clermont-en-Beauvaisis, el de Lauraguais, el de Carcassona, i el d'Alais. _NEWLINE_Va combatre valentament al Llenguadoc, a Alemanya, a Lorena i a Flandes. El 1619, a la mort de Diana de Fran\xc3\xa7a, va esdevenir duc d'Angulema, comte de Ponthieu i senyor de Cognac (gener de 1619). Tamb\xc3\xa9 va heretar de Diana l'hotel d'Angulema (avui Lamoignon) on va viure fins al 1650._NEWLINE_Entre 1619 i 1637 fou coronel general de la cavalleria lleugera de Fran\xc3\xa7a. El 1623 va comprar el castell de Grosbois a Nicolas d'Harlay, senyor de Sancy, que l'havia fet construir el 1597. Fou general de l'ex\xc3\xa8rcit durant el setge de La Rochelle (1573)._NEWLINE_Es representa tradicionalment al duc d'Angulema com un home valent, amable, espiritual, d'humor alegre, per\xc3\xb2 intrigant, conf\xc3\xbas, malgastador, sense escr\xc3\xbapols per a les q\xc3\xbcestions financeres. Les Historiettes de G\xc3\xa9d\xc3\xa9on Tallemant des R\xc3\xa9aux narren nombroses an\xc3\xa8cdotes sobre ell."